**Учебна компания за студенти към Русенски университет „Ангел Кънчев”**

Учебната компания е програма на фондация “[Джуниър Ачийвмънт](http://www.jabulgaria.org/)”. Основният принос на инициативата е, че студентите практически преминават през цялостната дейност на фирма – от възникването на идеята през производството и достигайки пазарната й реализация, създавайки съответните организационни взаимоотношения, административни документи и прототип на своята стока или услуга.

Членове на учебната компания са студенти от бакалавърски и магистърски специалности. Те формират екип, в който си разпределят основните длъжности под ръководството на ментор. Бизнес идеята се генерира и селектира от самите студенти и те определят посоката на своите действия.

Учебната компания сътрудничи и с бизнес консултанти, които са предимно мениджъри на микро, малки и средни предприятия. Те подпомагат студентите със съвети в различните функционални направления от дейността на компанията. Срещите се провеждат както на територията на Русенския университет, така и в работните офиси и помещения на бизнес консултантите (включително и в сградата на Народното събрание на Република България – София).

Ментор на Учебната компания за Русенския университет е доц. д-р Даниел Павлов.